Η **Σίσσυ (Θεοδοσία) Χρηστίδου** είναι Ελληνίδα παρουσιάστρια, δημοσιογράφος, ηθοποιός και YouTuber.

Πρώιμα χρόνια
-------------

Γεννήθηκε στις 12 Σεπτεμβρίου του 1980 στη Θεσσαλονίκη όπου και μεγάλωσε. Οι γονείς της, ονομάζονται Θοδωρής και Μίνα, ενώ έχει έναν μικρότερο αδερφό, τον Γιάννη (γεν. 1983). Από μικρή ηλικία έδειχνε ενδιαφέρον για τη μουσική και το τραγούδι, γι' αυτό φοίτησε σε μουσικό γυμνάσιο και λύκειο.

Σε ηλικία 18 ετών εγκαταστάθηκε στην Αθήνα, ξεκινώντας τις σπουδές της στη Δραματική Σχολή του Γιώργου Θεοδοσιάδη, με σκοπό να γίνει ηθοποιός, από όπου και αποφοίτησε τρία χρόνια μετά. Για να καλύπτει τα έξοδα της, εργάστηκε αρχικά σε μια τράπεζα και έπειτα ξεκίνησε να συμμετάσχει σε διάφορα διαφημιστικά σποτ.

Καριέρα
-------

### Παρουσίαση

Τον Σεπτέμβριο του 2001, και αφού ολοκλήρωσε τις σπουδές της ως ηθοποιός, ξεκίνησε να παρουσιάζει την ψυχαγωγική εκπομπή *C Throu* στον τηλεοπτικό σταθμό TV 100 στη Θεσσαλονίκη μαζί με την Χριστίνα Κανατάκη. Η εκπομπή ολοκληρώθηκε έπειτα από μία σεζόν με την ίδια να εργάζεται ως ραδιοφωνική παραγωγός σε εκπομπές του FM 100 και του ANT1 (νυν Easy Radio) 97.5 FM στη Θεσσαλονίκη. Αργότερα εγκαταστάθηκε στην Αθήνα ξεκινώντας τις σπουδές πάνω στο αντικείμενο της δημοσιογραφίας και της τηλεπαρουσίασης στο Εργαστήρι Δημοσιογραφίας.

Στις αρχές του 2004 ξεκίνησε να εργάζεται στη δημοσιογραφική ομάδα της ψυχαγωγικής late night εκπομπή του Alpha TV *Όλα*, με παρουσιαστές τον Θέμο Αναστασιάδη και τον Βαγγέλη Περρή. Τη σεζόν 2004-2005 πέρασε ξανά μπροστά από τις κάμερες ως συμπαρουσιάστρια του Θέμου Αναστασιάδη στην ίδια εκπομπή, με τίτλο *Όλα 5*. Το καλοκαίρι του 2005, πήρε μεταγραφή στο Mega Channel και την πρωινή ψυχαγωγική εκπομπή *Όμορφος Κόσμος το πρωί*. Εκεί τις σεζόν 2005-2008 ήταν συμπαρουσιάστρια του Γρηγόρη Αρναούτογλου για τρία χρόνια ενώ με την παρουσία της στην εκπομπή έγινε ευρύτερα αναγνωρίσιμη.

Το καλοκαίρι του 2008, υπέγραψε συμβόλαιο συνεργασίας με τον τηλεοπτικό σταθμό Alpha TV. Εκεί από το 2008 μέχρι το 2011 υπήρξε συμπαρουσιάστρια της Ναταλίας Γερμανού στην ψυχαγωγική εκπομπή *Μες στην καλή χαρά* που μεταδιδόταν κάθε Σαββατοκύριακο. Τις σεζόν 2009-2011, πέρα από την παρουσία της στην πρωινή εκπομπή, ανέλαβε την παρουσίαση του reality *Αγρότης Μόνος Ψάχνει* στην prime time ζώνη του ίδιου σταθμού.

Μετά τη λήξη του συμβολαίου της με τον Alpha, πήρε μεταγραφή στον ΑΝΤ1. Εκεί τη σεζόν 2011-2012 ανέλαβε μαζί με τον Χρήστο Φερεντίνο τη νέα πρωινή ψυχαγωγική ζώνη του σταθμού, με τίτλο «*Πρωινό ΑΝΤ1*». Τον Ιούνιο του 2018, έγινε γνωστή η επιστροφή της τηλεοπτικά μετά από έξι χρόνια απουσίας. Τότε υπέγραψε συμβόλαιο συνεργασίας με τον νεοσύστατο τηλεοπτικό σταθμό Open TV.

Εκεί από τον Οκτώβριο του 2018 παρουσίαζε την πρωινή ψυχαγωγική εκπομπή *Έλα Χαμογέλα!* κάθε Σαββατοκύριακο μέχρι τον Ιούλιο του 2021 όπου και διακόπηκε η συνεργασία με τον σταθμό. Στις 28 Ιουλίου ανακοινώθηκε η μεταγραφή της στον τηλεοπτικό σταθμό Mega Channel παρουσιάζοντας στην ίδια ζώνη την εκπομπή *Χαμογέλα και πάλι!*.

### Υποκριτική

Πέρα από παρουσιάστρια έχει δουλέψει και ως ηθοποιός. Συγκεκριμένα έκανε το ντεμπούτο της στη μεγάλη οθόνη το 2008 με τη συμμετοχή της στη ρομαντική κομεντί «*Μόλις Χώρισα*» σε σκηνοθεσία Βασίλη Μυριανθόπουλου. Το 2011, συμμετείχε ως ηθοποιός φωνής στην ταινία κινουμένων σχεδίων «*Τα Στρουμφάκια*» στο ρόλο της Στρουμφίτας. Ακολούθησε η συμμετοχή της και στο δεύτερο μέρος της ταινίας, με τον ίδιο ρόλο, το 2013.

Επιχειρηματικότητα
------------------

### 2013-2018

Το 2013, ξεκίνησε τη δική της σειρά παιδικών και γυναικείων ρούχων με την επωνυμία "SissyChristidou" δημιουργώντας και το online shop της, στο οποίο ήταν διαθέσιμα προς πώληση τα σχέδια της. Στη συνέχεια, βλέποντας ότι τα γυναικεία ρούχα είχαν τη μεγαλύτερη απήχηση, αποφάσισε να επικεντρωθεί μόνο σε αυτά, σταματώντας τη σχεδίαση παιδικών.

Αργότερα, δημιούργησε και το κατάστημα της εταιρίας, στο Χαλάνδρι ενώ εκτός από ρούχα, ξεκίνησε να σχεδιάζει επίσης αξεσουάρ και μαγιό.

Το καλοκαίρι του 2018, αποφάσισε να κλείσει την εταιρία της έπειτα από πέντε χρόνια λειτουργίας.

Προσωπική ζωή
-------------

Το 2005 ξεκίνησε τη σχέση της με τον τραγουδιστή & κιθαρίστα των Onirama, Θοδωρή Μαραντίνη. Στις 13 Αυγούστου 2008 γεννήθηκε ο πρώτος τους γιος, Φίλιππος-Ραφαήλ ενώ ένα χρόνο αργότερα, στις 16 Αυγούστου 2009 το ζευγάρι παντρεύτηκε. Στις 29 Αυγούστου 2013 γεννήθηκε ο δεύτερος τους γιος, Μιχαήλ-Άγγελος. Στις 23 Απριλίου 2019 ανακοίνωσαν από κοινού τον χωρισμό τους.

Εξωτερικοί σύνδεσμοι
--------------------

* Επίσημη ιστοσελίδα
* Σίσσυ Χρηστίδου στο iShow

Παραπομπές
----------

1. ↑  Ανακτήθηκε στις 24  Ιουνίου 2019.
2. ↑  «Σίσσυ Χρηστίδου - Θοδωρής Μαραντίνης: Η τελευταία συνέντευξη πριν το χωρισμό». 25  Απριλίου 2019. Ανακτήθηκε στις 23  Ιανουαρίου 2023.
3. ↑  «Σίσσυ Χρηστίδου: Αποκάλυψε τι άλλο έχει σπουδάσει εκτός από δημοσιογραφία!». *fthis.gr*. 2019-02-01.. Ανακτήθηκε στις 2019-02-01.
4. ↑  «Αγνώριστη η Σίσσυ Χρηστίδου σε παλιά τηλεοπτική διαφήμιση». *e-radio.gr*. 2018-11-04.. Ανακτήθηκε στις 2018-11-04.
5. ↑  «Όταν η Σίσσυ Χρηστίδου βγήκε πρώτη φορά στον αέρα……το 2001!». tlife.gr. 9 Απριλίου 2011. Ανακτήθηκε στις 9 Απριλίου 2011.
6. ↑  «Σίσσυ Χρηστίδου: Οι σπουδές που δεν φανταζόμασταν, η σχέση της με την υποκριτική και ο χωρισμός». bestofyou.gr. 2 Ιουλίου 2021. Ανακτήθηκε στις 2 Ιουλίου 2021.
7. ↑  «Η Σίσσυ Χρηστίδου αποχαιρετά τον Θέμο Αναστασιάδη». fthis.gr. 22 Ιανουαρίου 2019. Ανακτήθηκε στις 22 Ιανουαρίου 2019.
8. ↑  «Η Σίσσυ Χρηστίδου παρουσιάστρια του «Αγρότης μόνος ψάχνει»». zougla.gr. 26 Φεβρουαρίου 2010. Ανακτήθηκε στις 26 Φεβρουαρίου 2010.
9. ↑  «"Πρωινό ΑΝΤ1" με πρωινή παρουσίαση». *womenonly.gr*. 2011-10-13.. Ανακτήθηκε στις 2011-10-13.
10. ↑  «Η Σίσσυ Χρηστίδου επιστρέφει στην τηλεόραση μετά από έξι χρόνια». *newsbeast.gr*. 2018-09-19.. Ανακτήθηκε στις 2018-09-19.
11. ↑  «Η Σίσσυ Χρηστίδου… στρουμφίτα». *enimerosi24.gr*. 2011-06-24.. Ανακτήθηκε στις 2011-06-24.